Laat fout(e) beslis wipplankstryd in SydneyDit was ŉ geval van een vir jou en een vir my in Sydney in die Superwedstryd tussen die Waratahs en die Stormers. Die Waratahs het die opwindende maar nie altyd baie goeie wedstryd nie ná die 80ste minuut met ŉ drie 34-27 gewen nadat die Stormers se plaasvervangerhaker, Dean Muir, oor die lynstaan gegooi en Raymond Rhule die driedrukker Ned Hanigan misgetêkkel het. Die wedstryd is voorlangs deur die Stormers beheer wat veral in die skrums uitstekend was. Agterlangs het daar weinig aan die Kapenaars se kant aangegaan en agterlynbewegings was daar nie. Die Waratahs, daarenteen, het die bal gereeld wyd gespeel en met manne soos Kurtley Beale en Issy Folau moes die Stormers dikwels bontstaan. Hulle het dan ook die bal meer as twee keer so ver as die Stormers gedra maar moontlike driedruk-geleenthede te dikwels laat verlore gaan. Die Stormers was net een keer in die wipplankwedstryd voor nadat Steven Kitshoff, wat uitmuntend in die vastelos was, gaan druk het. Vanaf 10-elk het die spanne om die beurt aangeteken met die Stormers wat telkens moes inhaal om gelyk te trek. Die Waratahs het in die tweede helfte feitlik 70 persent gebiedsvoordeel en ook die grootste aandeel van die besit gehad. Albei spanne het te dikwels die bal omgekeer en daar was, met voordeel wat toegelaat is en nie as hanteerfoute aangeteken word nie, meer as 30 hanteerfoute deur die twee spanne. Daar is heelwat positiewes wat die Stormers uit die wedstryd kan neem, maar meer geleenthede sal vir die druk van drieë geskep en ook dan benut moet word. En eienaardige besluitneming deur spelers en ook met die opstuur van plaasvervangers het ongetwyfeld ‘n rol in die uitslag gespeel. Puntemakers – Waratahs: Drieë (17) 34: Israel Folau, Michael Hooper, Damien Fitzpatrick, Ned Hanigan. Doelskoppe: Bernard Foley 4. Strafdoele: Bernard Foley 4. Stormers: Drieë (17) 34: Steven Kitshoff, Kobus van Dyk, SP Marais. Doelskoppe: SP Marais 4. Strafdoel: Marais.